Predkladacia správa

Materiál „Návrh aktualizovaného systému podpory Integrovanej siete regionálnych rozvojových agentúr“ je predložený na rokovanie vlády Slovenskej republiky z iniciatívy Ministerstva výstavby a regionálneho rozvoja Slovenskej republiky. 
Cieľom materiálu je aktualizovať v súčasnosti platný systém podpory Integrovanej siete regionálnych rozvojových agentúr. Integrovaná sieť regionálnych rozvojových agentúr (IS RRA) je tvorená regionálnymi rozvojovými agentúrami, ktoré sú podporované z rozpočtu Ministerstva výstavby a regionálneho rozvoja SR.
Základným dokumentom, ktorý definuje pojem Integrovanej siete regionálnych rozvojových agentúr a určuje podmienky jej podpory je materiál schválený uznesením vlády SR č. 738/2000 o vytvorení integrovanej siete regionálnych rozvojových agentúr. Uvedený materiál vychádza z Integrovaného plánu regionálneho a sociálneho rozvoja SR. Plán bol schválený uznesením vlády SR č. 923/1999, ktorý vymedzuje prioritne podporované regióny s vysokou mierou nezamestnanosti. 
Predmetným uznesením č. 738/2000 bolo uložené ministrovi VRR SR dobudovať a sfunkčniť Integrovanú sieť regionálnych rozvojových agentúr. Uvedená úloha bola splnená, avšak podpora IS RRA sa uskutočňovala naďalej podľa systému určeného materiálom schváleným uznesením vlády SR č. 738/2000. Skúsenosti z realizácie systému podpory si však vyžadujú zmeny.
V predmetnom materiáli o vytvorení integrovanej siete regionálnych rozvojových agentúr bola určená maximálna výška dotácie pre jednotlivé agentúry. Prioritne podporované RRA môžu získať finančnú podporu do výšky 1,2 mil. Sk, ostatné maximálne 0,54 mil. Sk. Avšak uvedená výška dotácie je nedostatočná na financovanie úloh, ktoré agentúry zabezpečujú pre Ministerstvo výstavby a regionálneho rozvoja SR. Zároveň obmedzuje možnosť primeraného odmeňovania RRA, ktoré dosiahli nadpriemerné výsledky. Na základe týchto skutočností navrhujeme zrušenie limitov pre poskytované dotácie. 
Zároveň určenie prioritne podporovaných regiónov, vychádzajúce z Integrovaného plánu regionálneho a sociálneho rozvoja SR, je už v súčasnosti neaktuálne. Na vymedzenie prioritne podporovaných regiónov navrhujeme použiť dynamický systém kritérií, založený na štatistických ukazovateľoch, ktorý bude aktualizovaný každý rok.
Prijatie týchto opatrení neovplyvní čerpanie rozpočtových prostriedkov kapitoly Ministerstva výstavby a regionálneho rozvoja SR, vzhľadom na prerozdelenie už pridelených finančných prostriedkov. Zároveň predpokladáme získanie prostriedkov z Operačného programu Technická pomoc na programové obdobie 2007 – 2013.
Ministerstvo výstavby a regionálneho rozvoja SR plánuje zapracovať do návrhu zákona o podpore regionálneho rozvoja pojem, postavenie a  rámec podpory Integrovanej siete regionálnych rozvojových agentúr, ktorý plánuje predložiť na rokovanie vlády SR v júni 2007. Na jeho základe bude vypracovaný výnos Ministerstva výstavby a regionálneho rozvoja SR, ktorý určí podrobné pravidlá poskytovania dotácie RRA zaradeným do Integrovanej siete regionálnych rozvojových agentúr.